1. ปัจจัยความเสี่ยง

เนื่องจากการบริหารความเสี่ยง เป็นส่วนสำคัญของการกำกับดูแลกิจการที่ดี (Good Corporate
Governance) เป็นเครื่องมือการบริหารจัดการเพื่อนำพาให้บริษัทฯ
บรรลุวัตถุประสงค์ตามแผนกลยุทธ์ที่กำหนดไว้ สนองตอบภารกิจ
และวิสัยทัศน์ที่ได้รับความเห็นชอบจากคณะกรรมการบริษัทฯ

ดังนั้น บริษัทฯ จึงได้ว่าจ้าง ไพร้ซวอเตอร์เฮาส์คูเปอร์ส ซึ่งเป็นบริษัทที่มีประสบการณ์และความ
เชี่ยวชาญ เป็นที่ยอมรับจากตลาดหลักทรัพย์แห่งประเทศไทยดำเนินการศึกษา และ
วางระบบบริหารความเสี่ยงให้แก่บริษัทฯ ภายใต้ความเชื่อมั่นว่า
การมีระบบบริหารความเสี่ยงที่มีประสิทธิภาพ สามารถประเมิน โอกาสเกิดและผลกระทบ
รวมทั้งควบคุมความเสี่ยงที่อาจจะเกิดขึ้นในการดำเนินธุรกิจให้อยู่ในระดับที่บริษัทฯยอมรับได้
จนทำให้บริษัทฯบรรลุวัตถุประสงค์ตามแผนกลยุทธ์ที่มุ่งเน้น
การเติบโตในธุรกิจบริการเชื้อเพลิงการบินและในธุรกิจที่เกี่ยวข้อง
โดยคำนึงถึงผลตอบแทนสูงสุดที่จะให้แก่ผู้ถือหุ้นเป็นสำคัญ

ทั้งนี้ ปัจจัยความเสี่ยงที่อาจมีผลกระทบต่อบริษัทฯ มีดังนี้

(1) ความเสี่ยงทางธุรกิจของบริษัทฯ

1.1 ผลกระทบจากการเปิดให้บริการท่าอากาศยานสุวรรณภูมิล่าช้า

จากการยืนยันของ พ.ต.ท. ทักษิณ ชินวัตร นายกรัฐมนตรี ประกอบกับมาตรการต่าง ๆ
ที่ใช้เร่งรัดการดำเนินงานก่อสร้างสนามบินสุวรรณภูมิ เช่น
การเป็นประธานพิธีลงนามบันทึกความเข้าใจ
ความร่วมมือในการก่อสร้างอาคารผู้โดยสารให้แล้วเสร็จตามนโยบายรัฐบาล ระหว่างบริษัท
ท่าอากาศยานสากลกรุงเทพแห่งใหม่ จำกัด (บ.ท.ม.) กับ กลุ่ม ไอทีโอ จอยเวนเจอร์
ผู้รับเหมาก่อสร้างอาคารผู้โดยสารท่าอากาศยานสุวรรณภูมิทำให้สามารถมั่นใจได้ในระดับหนึ่งว่า
ท่าอากาศยานสุวรรณภูมิ จะเริ่มเปิดดำเนินการได้ในวันที่ 29 กันยายน 2548
ส่วนการใช้ประโยชน์จากท่าอากาศยานกรุงเทพภายหลังการเปิดใช้ท่าอากาศยานสุวรรณภูมิ
ขึ้นอยู่กับนโยบายรัฐบาลที่ยังมิได้ประกาศออกมาชัดเจน อย่างไรก็ตามธุรกิจของบริษัทฯ
จะได้รับผลกระทบในเรื่องรายได้อย่างมีนัยสำคัญ
เพราะรายได้หลักของบริษัทฯมาจากระบบการให้บริการเติมน้ำมันอากาศยาน (Aviation Fuel
Services System)

ดังนั้น
เพื่อเป็นการลดความเสี่ยงจากการสูญเสียรายได้หลักและเตรียมความพร้อมในการดำเนินการให้บริการเติมน้ำมันอากาศยานในทันทีที่ท่าอากาศยานสุวรรณภูมิเปิดดำเนินการ
บริษัทฯจึงได้ลงทุนดำเนินการในระบบให้บริการน้ำมันอากาศยานอย่างครบวงจร
โดยดำเนินการลงทุนใน 4 โครงการดังนี้

  1. โครงการระบบส่งน้ำมันเชื้อเพลิงอากาศยานผ่านท่อแบบ Hydrant

  2. โครงการระบบคลังน้ำมันเชื้อเพลิงอากาศยาน (Main Depot)

  3. โครงการการให้บริการเติมน้ำมันเชื้อเพลิงอากาศยาน (Intoplane Services)

4. โครงการระบบท่อขนส่งน้ำมันเชื้อเพลิงอากาศยานเส้นทางมักกะสันไปยังท่าอากาศยาน 

สุวรรณภูมิ

  (ดังรายละเอียดในหัวข้อ แผนการดำเนินงานในอนาคต)

อย่างไรก็ดี หากว่าท่าอากาศยานสุวรรณภูมิเปิดให้บริการล่าช้า ซึ่งคาดว่าจะล่าช้าไม่เกิน 1 ปี
บริษัทฯ และบริษัทย่อย
จะได้รับผลกระทบจากการที่ต้องรับภาระดอกเบี้ยจ่ายจากเงินกู้ที่เบิกมาใช้ในการลงทุนสำหรับโครงการที่ท่าอากาศยานสุวรรณภูมิ
ประมาณปีละ 100 ล้านบาท (คำนวณจากอัตราดอกเบี้ย ณ สิ้นปี 2546) โดยภาระดังกล่าว
จะถูกบันทึกเป็นรายการดอกเบี้ยจ่ายและกระทบต่องบกำไรขาดทุนของบริษัทฯ อย่างไรก็ตาม
บริษัทฯสามารถรับภาระค่าใช้จ่ายดอกเบี้ยดังกล่าวได้
เนื่องจากบริษัทฯยังมีรายได้จากการให้บริการที่ท่าอากาศยานกรุงเทพแต่เพียงผู้เดียว

1.2
ผลกระทบจากการลดลงของจำนวนเที่ยวบินอย่างมีนัยสำคัญที่ท่าอากาศยานกรุงเทพหลังจากการเปิดใช้ท่าอากาศยานสุวรรณภูมิ

คณะกรรมการของบริษัท ท่าอากาศยานไทย จำกัด (มหาชน) ได้จัดทำแผนการใช้ประโยชน์ที่
ท่าอากาศยานกรุงเทพ
ภายหลังจากท่าอากาศยานสุวรรณภูมิเปิดดำเนินการและนำเสนอแผนดังกล่าวเพื่อ
ขออนุมัติจากคณะรัฐมนตรี
โดยแผนดังกล่าวรวมถึงการใช้ประโยชน์จากท่าอากาศยานกรุงเทพสำหรับเที่ยวบินเหมาลำ
(Charter Flight) และเที่ยวบินพิเศษต่าง ๆ
ทั้งนี้เมื่อพิจารณาถึงการลงทุนขยายขีดความสามารถในการรองรับปริมาณผู้โดยสารที่เพิ่มขึ้นของ
ท่าอากาศยานกรุงเทพ ที่เพิ่งดำเนินการเสร็จสิ้นไปเมื่อปี 2546 นั้น
หากมีการหยุดใช้ท่าอากาศยานกรุงเทพสำหรับทุกเที่ยวบินโดยสิ้นเชิง
ก็จะไม่คุ้มค่ากับเงินลงทุนในโครงการที่ได้ลงทุนไป ผู้บริหารของบริษัทฯ จึงมีความเห็นว่า
มีความเป็นไปได้ที่รัฐบาลจะมีนโยบายส่งเสริม ให้มีการใช้ประโยชน์จาก
ท่าอากาศยานกรุงเทพต่อไป เช่น ใช้ประโยชน์สำหรับสายการบินต้นทุนต่ำภายในประเทศ (Low
Cost Airline) ที่ท่าอากาศยานกรุงเทพเพื่อตอบสนอง
ความต้องการใช้ท่าอากาศยานที่เรียกเก็บค่าธรรมเนียมต่ำ หรือ
การส่งเสริมให้ธุรกิจขนส่งพัสดุภัณฑ์ทางอากาศ เข้ามาลงทุนที่ท่าอากาศยานกรุงเทพ
เพื่อพัฒนาให้ประเทศไทยเป็นศูนย์กลางการขนส่งสินค้าในภูมิภาคเอเชียตะวันออกเฉียงใต้
แทนประเทศอินโดนีเซีย ผลของนโยบายรัฐบาลนี้
จะกลายเป็นโอกาสในการขยายช่องทางการดำเนินธุรกิจของบริษัทฯที่ท่าอากาศยานกรุงเทพต่อไป

นอกจากนี้ การที่จำนวนเที่ยวบินที่มาลงที่ท่าอากาศยานกรุงเทพลดลงอย่างมีนัยสำคัญจะมีผลให้
ต้นทุนในการให้บริการมีสัดส่วนที่สูงขึ้นมากเมื่อเทียบกับรายได้จนไม่คุ้มกับการดำเนินงานของบริษัทฯ
ดังนั้น บริษัทฯ จึงมีนโยบายที่จะลดขนาดธุรกิจที่ท่าอากาศยานกรุงเทพลงเพื่อลดต้นทุนการให้บริการ
และพิจารณาปรับเพิ่มอัตราค่าบริการที่ท่าอากาศยานกรุงเทพ
ให้มีความเหมาะสมกับปริมาณธุรกิจในอนาคต

(2) ความเสี่ยงจากการดำเนินงาน

2.1 ผลกระทบจากการลดลงของเที่ยวบินอันเนื่องมาจากปัจจัยภายนอก

1. การระบาดของโรคในภูมิภาคเอเชีย

ปัจจุบันรัฐบาลมุ่งเน้นส่งเสริมการท่องเที่ยว โดยทำการโฆษณาเผยแพร่ผ่านสื่อต่าง ๆ
ชักชวนให้ชาวต่างประเทศเข้ามาท่องเที่ยวและจับจ่ายใช้สอยในเมืองไทย ดังนั้น
ธุรกิจของบริษัทฯจึงขึ้นอยู่กับความเจริญเติบโตของอุตสาหกรรมการท่องเที่ยวเป็นสำคัญ ที่ผ่านมา
การระบาดของโรคทางเดินหายใจเฉียบพลันรุนแรง หรือโรคซาร์ส (Severely Acute
Respiratory Syndrome – SARS) ในภูมิภาคเอเชียตะวันออกเฉียงใต้เมื่อเดือน พฤษภาคม –
มิถุนายน 2546 ส่งผลให้สายการบินต่าง ๆ ลดจำนวนเที่ยวบินลง
และกระทบต่อรายได้ของบริษัทฯอย่างมีนัยสำคัญ
แต่บริษัทฯก็ได้ดำเนินมาตรการควบคุมค่าใช้จ่ายมารองรับเพื่อควบคุมผลกระทบในช่วงเวลาดังกล่าว

จากมาตรการดังกล่าวทำให้บริษัทฯมีความเชื่อมั่นว่า หากเกิดเหตุการณ์ใดๆ
ที่อาจทำให้นักท่องเที่ยวหรือผู้ที่จะเดินทางมาประเทศไทยเกิดความวิตกกังวลระงับการเดินทางโดยฉับพลัน
เช่น การระบาดของโรคไข้หวัดนกในภูมิภาคเอเชีย หรือ
การระบาดของโรคอื่นที่มีลักษณะทำนองเดียวกันตลอดจนภัยก่อการร้ายทางภาคใต้ บริษัทฯ
สามารถลดผลกระทบโดยการออกมาตรการพิเศษมาใช้เฉพาะกาล
เพื่อให้ดำเนินกิจการต่อไปได้ตามเป้าหมายจนกว่าเหตุการณ์จะกลับสู่ภาวะปกติ

2. การก่อการร้ายและเหตุการณ์ที่เกี่ยวข้องอื่น ๆ

อุตสาหกรรมการบินได้รับผลกระทบทางลบจากการก่อการร้ายที่ก่อให้เกิดความเสียหายต่อเศรษฐกิจ
และความไม่แน่นอนต่อสภาวะการเมืองทั่วโลก
โดยจะเห็นได้ว่าภัยก่อการร้ายเกิดขึ้นอย่างต่อเนื่องเช่น การก่อวินาศกรรมที่กรุงนิวยอร์ค
ประเทศสหรัฐอเมริกา เมื่อวันที่ 11 กันยายน 2545
ตลอดจนการวางระเบิดที่โรงแรมในกรุงจาการ์ตา ประเทศอินโดนีเซีย ในเดือนสิงหาคม 2546
หลังจากเกิดเหตุการณ์ดังกล่าว ประเทศสหรัฐอเมริกาได้ออกคำเตือน
ถึงความเป็นไปได้ในการเกิดเหตุการณ์ก่อการร้ายขึ้นทั่วโลก
โดยเฉพาะอย่างยิ่งประเทศไทยเป็นแหล่งท่องเที่ยวที่นักท่องเที่ยวต่างชาตินิยมมาท่องเที่ยวอย่างมากในทวีปเอเชียซึ่งอาจก่อให้เกิดความกังวลต่อนักท่องเที่ยวเกี่ยวกับความปลอดภัยในการเดินทางท่องเที่ยวทำให้เกิดผลกระทบต่อการดำเนินงานของบริษัทฯได้
นอกจากนี้ เหตุการณ์ดังกล่าวยังส่งผลให้บริษัทฯ
มีค่าใช้จ่ายสูงขึ้นในด้านของการรักษาความปลอดภัยในช่วงเวลาดังกล่าว และ
เบี้ยประกันภัยที่บริษัทประกันภัยปรับสูงขึ้นอย่างมีนัยสำคัญ และในขณะเดียวกันบริษัทประกันภัยก็ได้ลด/
ยกเลิกวงเงินเอาประกัน และ/หรือ เงื่อนไขความคุ้มครองสำหรับภัยอันเกิดจากสงคราม
การก่อการร้ายและภัยพิบัติที่เกี่ยวข้อง

อย่างไรก็ตาม
ผู้บริหารของบริษัทฯมีความเชื่อมั่นในนโยบายรัฐบาลที่เกี่ยวกับการป้องกันการก่อการร้ายและการให้ข่าวเกี่ยวกับภัยก่อการร้ายที่อาจเกิดขึ้นในประเทศไทย
รวมทั้งบริษัทฯ ดำเนินการลดผลกระทบจากความเสี่ยงด้านนี้
โดยการพิจารณาปรับเปลี่ยนเงื่อนไขความคุ้มครองและวงเงินประกันภัยให้เหมาะสมกับสภาวะเหตุการณ์ที่เกิดขึ้นในทุกปีของการต่ออายุสัญญาประกันภัย

  3. การแข่งขันที่สูงขึ้นของท่าอากาศยานในภูมิภาคเอเชียตะวันออกเฉียงใต้

ภาวะการแข่งขันของท่าอากาศยานในภูมิภาคเอเชียตะวันออกเฉียงใต้ในปัจจุบันทวีความรุนแรงมากขึ้น
แต่ละท่าอากาศยานมีการทำการตลาดโดยมุ่งเน้นด้านบริการเพื่อดึงดูดให้สายการบินมาใช้บริการ
ด้วยการอำนวยความสะดวกในด้านการจัดการบริหารและความทันสมัยของตัวสนามบิน
ซึ่งคู่แข่งที่สำคัญของประเทศไทย คือ ท่าอากาศยานเช็คหลับก๊อก ประเทศฮ่องกง
ท่าอากาศยานชางงี ประเทศสิงคโปร์ และ ท่าอากาศยานเซปัง ประเทศมาเลเซีย เป็นต้น
เนื่องจากต้นทุนส่วนใหญ่ของสายการบินคิดเป็นประมาณร้อยละ 83 ของค่าใช้จ่ายต่อเที่ยวบินทั้งหมด
เป็น ค่าธรรมเนียมการลงจอด (Landing Fee) ค่าเช่าอุปกรณ์อำนวยความสะดวกต่าง ๆ
และประมาณร้อยละ 17 ของค่าใช้จ่ายต่อเที่ยวบินทั้งหมดเป็นค่าธรรมเนียมการใช้บริการอื่น ๆ เช่น
ค่าน้ำมันเชื้อเพลิงอากาศยานและค่าบริการเติมน้ำมันอากาศยาน เป็นต้น
ปริมาณของสายการบินที่มาใช้บริการที่ท่าอากาศยานกรุงเทพ หรือ
ท่าอากาศยานสุวรรณภูมิจึงขึ้นอยู่กับความมีศักยภาพด้านการตลาด ของ บริษัท ท่าอากาศยานไทย
จำกัด (มหาชน) ซึ่งเป็นปัจจัยเสี่ยงภายนอกที่บริษัทฯไม่อาจควบคุมได้
แต่มีผลกระทบโดยตรงต่อการดำเนินงานของบริษัทฯ

อย่างไรก็ตาม บริษัทฯ ได้ดำเนินการวิเคราะห์ และ ประมาณการจำนวนเที่ยวบินที่จะมาใช้บริการ
ที่ท่าอากาศยานกรุงเทพ หรือ
ท่าอากาศยานสุวรรณภูมิและดำเนินการลงทุนในสัดส่วนที่เหมาะสมต่อสภาพ
การขยายธุรกิจของท่าอากาศยานทั้งสองดังกล่าว

  4 . ความก้าวหน้าทางเทคโนโลยีการบิน

ประสิทธิภาพของอากาศยาน
ในปัจจุบันสามารถบรรทุกผู้โดยสารและสินค้าได้มากขึ้นแต่ใช้น้ำมันเชื้อเพลิงน้อยลง
เนื่องจากการนำเทคโนโลยีที่ทันสมัยมาใช้ในการออกแบบเครื่องยนต์และตัวอากาศยาน
จึงทำให้สายการบินมีทางเลือกที่จะใช้ท่าอากาศยานที่สามารถตอบสนองความต้องการของตนเองได้สูงสุด
และอาจทำให้ปริมาณเที่ยวบินที่จะมาลงจอดที่ท่าอากาศยานกรุงเทพ หรือ
ท่าอากาศยานสุวรรณภูมิลดลงซึ่งเป็นปัจจัยเสี่ยงภายนอกที่บริษัทฯ ไม่อาจควบคุมได้
แต่มีผลกระทบต่อการดำเนินงานของบริษัทฯ

2.2 ผลกระทบจากการที่ปริมาณน้ำมันสำรองอาจไม่เพียงพอต่อการให้บริการ

ปัจจุบัน บริษัท ขนส่งน้ำมันทางท่อ จำกัด (FPT) และ บริษัท ท่อส่งปิโตรเลียมไทย จำกัด
(Thappline)
ดำเนินการรับน้ำมันเชื้อเพลิงอากาศยานจากคลังน้ำมัน/โรงกลั่นน้ำมันขนส่งผ่านท่อมาเก็บรักษาในถังเก็บน้ำมันที่คลังน้ำมันบริษัทฯ
ตามปริมาณน้ำมันสำรองที่บริษัทฯกำหนดไว้ โดยเฉลี่ย 3.5
วันและเพื่อความมีประสิทธิภาพของการเก็บรักษาน้ำมัน การดำเนินงานจะมีการติดต่อประสานงานกัน
ระหว่าง ผู้ค้าน้ำมัน บริษัทฯ และบริษัทท่อส่งน้ำมัน โดยมีข้อมูล online
แสดงผลปริมาณน้ำมันคงเหลือให้ทราบตลอด 24 ชั่วโมง

บริษัทฯ
มีความเสี่ยงในกรณีที่ท่อขนส่งน้ำมันชำรุดหรือเกิดเหตุร้ายแรงที่ไม่สามารถจัดส่งน้ำมันอากาศยานให้บริษัทฯได้
ทำให้ปริมาณน้ำมันสำรองไม่เพียงพอต่อการให้บริการแก่สายการบินที่ท่าอากาศยาน อย่างไรก็ตาม
การที่มีระบบท่อขนส่งน้ำมัน 2 เส้นท่อจึงเป็นการลดความเสี่ยง ในกรณีที่
ท่อขนส่งน้ำมันท่อใดท่อหนึ่งชำรุดหรือเกิดเหตุการณ์ใดที่บริษัทขนส่งน้ำมันบริษัทหนึ่งไม่อาจให้บริการได้
บริษัทฯ ยังได้รับบริการจากบริษัทขนส่งน้ำมันอีกบริษัทหนึ่งทดแทนกันได้

นอกจากนี้ บริษัทฯยังมีคณะอนุกรรมการกิจการเชื้อเพลิง (Fuelling Operations Committee)
ที่ประกอบด้วยผู้บริหารของบริษัทฯและตัวแทนจากบริษัทน้ำมันที่มีประสบการณ์ด้านน้ำมันอากาศยาน
โดยมีการประชุมทุกไตรมาสเพื่อพิจารณาผลการดำเนินงานด้านปฎิบัติการระบบควบคุมคุณภาพความปลอดภัยและควบคุมความเสี่ยงจากการดำเนินงานภายใต้วัตถุประสงค์เพื่อให้การให้บริการน้ำมันอากาศยานมีประสิทธิภาพตามมาตรฐานสากล

2.3 ผลกระทบในกรณีเกิดอัคคีภัยทำให้การดำเนินงานของบริษัทฯ หยุดชะงัก

เนื่องจากการดำเนินงานของบริษัทฯ มีความเกี่ยวข้องกับเชื้อเพลิงอากาศยานโดยตรง
โดยเฉพาะการจัดเก็บน้ำมันเชื้อเพลิงที่คลังน้ำมัน ซึ่งตั้งอยู่บริเวณใกล้ท่าอากาศยานกรุงเทพ
จึงมีโอกาสเกิดอัคคีภัยได้ ซึ่งจะส่งผลกระทบต่อการดำเนินงานของบริษัทฯอย่างมีนัยสำคัญ
บริษัทฯจึงตระหนักถึงความสำคัญของระบบการป้องกันความเสี่ยงจากการเกิดอัคคีภัยเป็นอย่างยิ่ง
โดยมีการจัดตั้งคณะกรรมการความปลอดภัยอาชีวอนามัยและสภาพแวดล้อมในการทำงาน
ทำหน้าที่รับผิดชอบควบคุมและตรวจสอบความปลอดภัย
เพื่อป้องกันและควบคุมความเสี่ยงซึ่งอาจเป็นสาเหตุทำให้เกิดอัคคีภัยได้
สำหรับระบบความปลอดภัยของบริษัทฯนั้น สามารถแบ่งออกได้เป็น 2 ระบบคือ ระบบป้องกันอัคคีภัย
และ ระบบอุปกรณ์ฉุกเฉิน ทั้งนี้
บริษัทฯได้รณรงค์ในเรื่องการดำเนินงานด้านความปลอดภัยอย่างต่อเนื่อง
ทำให้บริษัทฯได้รับรางวัลสถานประกอบการดีเด่นด้านความปลอดภัย
อาชีวอนามัยและสภาพแวดล้อมในการทำงาน ในระดับประเทศถึง 4 ปีติดต่อกัน และ
ในระดับจังหวัด 5 ปีติดต่อกันจนถึงปัจจุบัน

นอกจากนี้ บริษัทฯยังมีนโยบายลดผลกระทบของการเกิดอัคคีภัย
โดยทำประกันภัยภายใต้กรมธรรม์หลัก 3 ฉบับ คือ กรมธรรม์ประกันความเสี่ยงภัยทุกชนิด (All
Risks Insurance Policy) โดยทำประกันภัยเพิ่มในส่วนของความคุ้มครอง
ในกรณีธุรกิจหยุดชะงัก และ การก่อการร้าย กรมธรรม์การรับผิดตามกฎหมายต่อบุคคลที่สาม
(Aviation Third Party Legal Liability Insurance)
และกรมธรรม์ประกันความเสี่ยงภัยทั้งหมด สำหรับอุปกรณ์สำนักงาน และ
อะไหล่ซ่อมบำรุงของบริษัทฯ

(3) ความเสี่ยงทางด้านการเงิน

3.1 ผลกระทบจากความผันผวนของอัตราแลกเปลี่ยนเงินตราต่างประเทศ

  รายได้หลักจากการดำเนินธุรกิจของบริษัทฯ และ
  เงินลงทุนเพื่อก่อสร้างคลังน้ำมันที่ท่าอากาศยานสุวรรณภูมิบางส่วนเป็นสกุลเงินดอลลาร์สหรัฐฯ
  ด้วยเหตุนี้
  บริษัทฯจึงมีความเสี่ยงจากความผันผวนของอัตราแลกเปลี่ยนระหว่างสกุลเงินดอลลาร์และเงินบาท
  โดยจะเกิดผลกระทบทางลบต่อรายได้บริษัทฯ เมื่อสกุลเงินดอลลาร์สหรัฐฯอ่อนตัวลงอย่างต่อเนื่อง
  เนื่องจากบริษัทฯดำเนินการเก็บค่าบริการเติมน้ำมันอากาศยานจากบริษัทผู้ค้าน้ำมันต่าง ๆ
  โดยใช้อัตราแลกเปลี่ยนถัวเฉลี่ยระหว่างอัตราซื้อและขาย ภายใน 15 วัน
  นับจากวันที่บริษัทผู้ค้าน้ำมันรับใบแจ้งหนี้

อย่างไรก็ตาม ผู้บริหารของบริษัทฯ มีการติดตามสถานการณ์ในเรื่องของค่าเงินอย่างใกล้ชิด
และเชื่อมั่นว่ารัฐบาลจะมีนโยบายต่าง ๆ เพื่อควบคุมความผันผวนของค่าเงิน
เพื่อมิให้กระทบต่อภาคการส่งออกของประเทศไทยที่กำลังเติบโตอย่างต่อเนื่อง
หรือในกรณีที่ค่าเงินดอลลาร์สหรัฐฯอ่อนตัวลงมาในระดับที่บริษัทฯไม่อาจยอมรับได้
บริษัทฯก็ได้จัดเตรียมแผนรองรับซึ่งอยู่ในขั้นตอนของการดำเนินการศึกษาการนำเครื่องมือทางการเงินมาช่วยลดผลกระทบจากการผันผวนของค่าเงินให้อยู่ในระดับที่บริษัทฯยอมรับได้
โดยบริหารให้มีต้นทุนทางการเงินต่ำที่สุด

3.2 ผลกระทบจากหนี้ที่เกิดจากการลงทุนที่ท่าอากาศยานสุวรรณภูมิ

เนื่องจากการลงทุนในโครงการต่างๆ
เพื่อเตรียมความพร้อมในการให้บริการเติมน้ำมันอากาศยานที่ท่าอากาศยานสุวรรณภูมิจำเป็นต้องใช้เงินลงทุนจำนวนที่สูงมาก
รวมทั้ง บริษัทฯต้องกันเงินสำรองบางส่วนเพื่อเป็นค่าใช้จ่ายหมุนเวียนในการดำเนินงานของบริษัทฯ
บริษัทฯจึงมีความจำเป็นที่จะต้องระดมทุนจากแหล่งเงินกู้ที่เป็นสถาบันการเงิน

โดย ณ สิ้นปี 2546 บริษัทฯและบริษัทย่อยมีภาระหนี้สินจากสถาบันการเงินทั้งสิ้นประมาณ 1,400
ล้านบาท
และคาดว่าภาระหนี้สินดังกล่าวจะเพิ่มขึ้นจากการลงทุนในโครงการคลังน้ำมันและโครงการเติมน้ำมันเชื้อเพลิงอากาศยาน
อีกประมาณ 2,000 ล้านบาท
ส่งผลให้บริษัทฯมีอัตราส่วนหนี้สินต่อทุนสูงขึ้นมากในช่วงก่อนการเปิดให้บริการที่ท่าอากาศยานสุวรรณภูมิ
อย่างไรก็ตาม บริษัทฯมีนโยบายในการรักษาอัตราส่วนหนี้สินต่อทุนให้ไม่เกิน 2:1 เท่า
เพื่อดำรงไว้ซึ่งความมั่นคงของฐานะการเงินของบริษัทฯ
โดยอัตราส่วนหนี้สินต่อทุนจะลดลงอย่างรวดเร็วหลังจากการเปิดให้บริการที่ท่าอากาศยานสุวรรณภูมิ

นอกจากนี้ บริษัทฯ
ยังมีความเสี่ยงในกรณีที่เกิดเหตุการณ์ร้ายแรงทำให้การก่อสร้างไม่เป็นไปตามแผนที่กำหนดไว้หรือเหตุการณ์อื่นใดที่อาจทำให้ต้นทุนของโครงการดังกล่าว
เกินงบประมาณที่บริษัทฯได้ทำการศึกษาไว้
ซึ่งผู้บริหารของบริษัทฯได้ให้ความสำคัญต่อความเสี่ยงดังกล่าวเป็นอันมาก
และดำเนินการติดตามความก้าวหน้าของงานอย่างใกล้ชิด ตลอดจนมีทีมงานวิศวกรตรวจควบคุมงาน
พร้อมรายงานความก้าวหน้าผ่านที่ประชุมฝ่ายบริหารทุกเดือน
ทำให้เชื่อมั่นว่าในกรณีที่เกิดเหตุการณ์ผิดปกติ
บริษัทฯจะสามารถหามาตรการควบคุมความเสี่ยงได้ทันที

3.3 ผลกระทบจากอัตราดอกเบี้ย

บริษัทฯ ดำเนินการคัดเลือกสถาบันการเงิน ผู้ให้กู้โดยพิจารณาถึงอัตราดอกเบี้ยและเงื่อนไขอื่นๆ
ที่ให้ประโยชน์แก่บริษัทฯ สูงสุด โดยการแบ่งการระดมเงินทุนออกเป็น 2 ส่วน ดังนี้

1.  การลงทุนในระบบคลังน้ำมัน (Depot) และ ระบบบริการเติมน้ำมันเชื้อเพลิงอากาศยาน
    (Into-plane Services) โดยใช้การกู้เงินระยะยาว (Project Finance)
    วงเงินประมาณ 2,000 ล้านบาท

2.  การลงทุนในโครงการระบบท่อส่งน้ำมันเชื้อเพลิงอากาศยานแบบ Hydrant
    ซึ่งบริษัทฯได้เพิ่มสัดส่วนการถือหุ้นในบริษัท ไทยเชื้อเพลิงการบิน จำกัด (TARCO) เป็นร้อยละ
    90 โดยการเข้าซื้อหุ้นจากผู้ถือหุ้นกลุ่มที่ 3 เมื่อวันที่ 26 สิงหาคม 2546 โดยบริษัทฯ
    กู้เงินระยะยาวสำหรับการลงทุนซื้อหุ้นจำนวน 800 ล้านบาท

ถึงแม้ว่าบริษัทฯจะได้รับเงื่อนไขการให้สินเชื่อที่ดีและอัตราดอกเบี้ยที่ต่ำ สำหรับการกู้เงินดังกล่าว
เนื่องจากสถาบันการเงินมีสภาพคล่องสูงและมีความต้องการปล่อยสินเชื่อให้แก่บริษัทที่มีความน่าเชื่อถือ
และ ไม่เคยมีประวัติการผิดนัดชำระหนี้เลย ทำให้บริษัทฯได้รับผลกระทบในแง่ดี
ในเรื่องของต้นทุนการกู้ยืมเงินที่อยู่ในระดับที่ต่ำมาก แต่บริษัทฯ
ก็มีความเสี่ยงในกรณีที่อัตราดอกเบี้ยอาจเปลี่ยนแปลงสูงขึ้นในอนาคต

(4) ความเสี่ยงทางการลงทุนและการร่วมหุ้นในบริษัทฯที่เกี่ยวข้อง

4.1 ผลกระทบจากบริษัท ไทยเชื้อเพลิงการบิน จำกัด (TARCO)

ปัจจุบัน บริษัท ไทยเชื้อเพลิงการบิน จำกัด มีฐานะเป็นบริษัทย่อยของบริษัทฯ
เนื่องจากบริษัทถือหุ้นในสัดส่วนร้อยละ 90 บริษัทฯจึงมีอำนาจกำหนดนโยบายทางธุรกิจของ TARCO
ซึ่งถือเป็นกลยุทธ์ทางธุรกิจที่สำคัญยิ่ง
อันจะนำไปสู่การประสานทางธุรกิจให้บริการเติมน้ำมันเชื้อเพลิงอากาศยานที่สุวรรณภูมิมีความมั่นคงยิ่งขึ้น
เนื่องจาก TARCO ได้รับอนุมัติจากบริษัท ท่าอากาศยานสากลกรุงเทพแห่งใหม่ จำกัด
ให้เป็นผู้ให้บริการระบบส่งน้ำมันเชื้อเพลิงอากาศยานผ่านท่อแบบ Hydrant
แต่เพียงรายเดียวที่ท่าอากาศยานสุวรรณภูมิ
เป็นการสร้างความมั่นคงทางรายได้ในธุรกิจที่ไม่มีคู่แข่งขัน ซึ่งเป็นผลดีต่อบริษัทฯ
ในแง่ของการสร้างความมั่นใจแก่นักลงทุนทั่วไปต่อสถานะและความมั่นคงในการดำเนินธุรกิจของบริษัทฯในอนาคต
แต่ผลกระทบคือ บริษัทฯ มีภาระผูกพันต้องให้ความช่วยเหลือทางการเงินแก่ TARCO ในกรณีที่
TARCO มีกระแสเงินสดไม่เพียงพอต่อการชำระหนี้ดอกเบี้ยและเงินต้นแก่ธนาคาร กรุงเทพ จำกัด
(มหาชน) ทั้งนี้ TARCO มีระยะปลอดหนี้ (Grace period)
จนถึงภายหลังการเปิดใช้ท่าอากาศยานสุวรรณภูมิ 1 ปี โดยมีกำหนดชำระคืนเงินต้นงวดแรกวันที่ 31
มีนาคม 2550
โดยผู้บริหารของบริษัทฯมีความเชื่อมั่นว่าท่าอากาศยานสุวรรณภูมิจะสามารถเปิดดำเนินการได้ตามกำหนดคือวันที่
29 กันยายน 2548 เนื่องจากรัฐบาลได้แสดงเจตจำนงค์
และเร่งผลักดันผู้ที่เกี่ยวข้องทุกฝ่ายให้ดำเนินการให้ทันกำหนด

ทั้งนี้ ทันทีที่ท่าอากาศยานสุวรรณภูมิเปิดดำเนินการ TARCO
จะมีรายได้จากค่าผ่านท่อส่งน้ำมันอากาศยาน (Hydrant) ทำให้ TARCO
มีความสามารถที่จะชำระคืนเงินต้นให้แก่ธนาคาร กรุงเทพ จำกัด (มหาชน) ได้ตามสัญญา

4.2 ผลกระทบจากบริษัท เจ พี – วัน แอสเซ็ท จำกัด

บริษัท เจ พี – วัน แอสเซ็ท จำกัด (JP-One Asset)
เป็นโครงการลงทุนวางท่อขนส่งน้ำมันเชื้อเพลิงอากาศยานโดยเชื่อมต่อท่อขนส่งน้ำมัน FPT
ที่บริเวณสถานีรถไฟมักกะสันเลียบทางรถไฟสายตะวันออกไปยังคลังน้ำมันเชื้อเพลิงอากาศยานของบริษัทฯ
ที่ท่าอากาศยานสุวรรณภูมิ โดยมีเป้าหมายส่วนแบ่งการตลาดประมาณร้อยละ34-56
ของปริมาณความต้องการใช้น้ำมันเชื้อเพลิงอากาศยานรวมที่ท่าอากาศยานสุวรรณภูมิ

ทั้งนี้ บริษัทฯ รับผิดชอบทำหน้าที่ เป็นแกนนำในการจัดตั้ง JP-One Asset และหาผู้ร่วมลงทุน
โดยบริษัทฯจะถือหุ้นในสัดส่วนไม่เกินร้อยละ 50 การดำเนินงานของ JP-One Asset
จะมีผู้บริหารสูงสุดทำหน้าที่บริหารและรับผิดชอบตามนโยบายที่ได้รับมอบหมายจากคณะกรรมการบริษัทฯ
ในส่วนของการปฎิบัติงานท่อขนส่งน้ำมันนั้น จะทำการว่าจ้างให้ FPT เข้ามาดูแลรับผิดชอบ JP-One
Asset
จะมีรายได้ทันทีที่ท่าอากาศยานสุวรรณภูมิเปิดดำเนินการตามผลการศึกษาที่ส่วนแบ่งการตลาดร้อยละ
34 ถึงร้อยละ 56 มีระยะเวลาคืนทุน 5 ถึง 7 ปี อย่างไรก็ตาม
บริษัทฯมีความเสี่ยงในการที่ปริมาณน้ำมันผ่านท่ออาจต่ำกว่าที่ประมาณการ
โดยในขณะนี้บริษัทฯอยู่ระหว่างการออกแบบและเตรียมงานก่อสร้าง

4.3 ผลกระทบจากการขยายธุรกิจไปสู่ท่าอากาศยานภูมิภาค

บริษัทฯ มีนโยบายขยายธุรกิจการให้บริการเติมน้ำมันอากาศยานไปยังท่าอากาศยานภูมิภาค
เพื่อขยายฐานรายได้ และ เพิ่มศักยภาพในการแข่งขันให้มีความแข็งแกร่งยิ่งขึ้น
ทั้งนี้บริษัทฯได้ดำเนินการให้บริการน้ำมันอากาศยานที่ท่าอากาศยานสมุย ตั้งแต่ปี2542 และ สุโขทัย
ตั้งแต่ปี 2543 โดยมีแผนที่จะมุ่งขยายธุรกิจไปสู่ท่าอากาศยานที่มีเที่ยวบินหนาแน่น
และมีศักยภาพในการเจริญเติบโต เช่น ท่าอากาศยานเชียงใหม่
ซึ่งรัฐบาลมีนโยบายที่จะพัฒนาให้เป็นศูนย์กลางการบินในภาคเหนือ โดยในขณะนี้บริษัทฯ
อยู่ระหว่างดำเนินการเพื่อให้ได้สิทธิ์ในการดำเนินการให้บริการเติมน้ำมันเชื้อเพลิงอากาศยานที่สนามบินดังกล่าว

อย่างไรก็ตาม หากบริษัทฯ มีการขยายธุรกิจอย่างต่อเนื่องในอนาคต
บริษัทฯอาจมีความเสี่ยงในแง่ของการขาดแคลนทรัพยากรบุคคลที่มีความชำนาญและความสามารถ
ทำหน้าที่ดูแลรับผิดชอบกิจการตลอดจนควบคุมพนักงานเติมน้ำมันเชื้อเพลิงอากาศยานในการให้บริการได้ตรงตามเป้าหมายของบริษัทฯ
ทั้งนี้บริษัทฯได้ดำเนินการควบคุมความเสี่ยงโดยการกำหนดแผนพัฒนาบุคคลากรเพื่อเตรียมความพร้อมอยู่ในแผนกลยุทธ์ของบริษัทฯ
แล้ว